VŠEOBECNÉ ZMLUVNÉ PODMIENKY
spoločnosti Východoslovenská vodárenská spoločnosť, a.s.
pre realizáciu stavebných prác
Čl. I
Všeobecné ustanovenia
1. Všeobecné zmluvné podmienky objednania stavebných prác (ďalej len „Všeobecné zmluvné podmienky" alebo „VZP“) sa aplikujú na všetky Zmluvy o dielo/objednávky (ďalej aj ako „Zmluva o dielo“), ktorých sú súčasťou, a ktoré spoločnosť Východoslovenská vodárenská spoločnosť, a.s. so sídlom Komenského 50, 042 48 Košice, IČO: 36 570 460 (ďalej len "Objednávateľ"), so Zhotoviteľom diela (ďalej len „Zhotoviteľ“) (ďalej spolu tiež ako „Zmluvné strany“) uzatvára za účelom objednania stavebných prác. Aplikácia všeobecných zmluvných podmienok druhej Zmluvnej strany alebo akýchkoľvek iných všeobecných zmluvných/obchodných podmienok je týmto výslovne vylúčená, pokiaľ sa Zmluvné strany písomne nedohodnú inak.
2. Zmeny týchto Všeobecných zmluvných podmienok sú pre Zmluvné strany záväzné iba vtedy, ak sa na nich Zmluvné strany dohodli písomne. V takom prípade majú odchylné dojednania prednosť pred znením týchto VZP.
3. Tieto Všeobecné zmluvné podmienky sú v súlade s ustanovením § 273 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) neoddeliteľnou súčasťou Zmluvy o dielo.
4. V zmysle týchto Všeobecných zmluvných podmienok sa Zmluva o dielo považuje za uzavretú dňom akceptácie Objednávky Objednávateľa Zhotoviteľom.
5. Každá Zmluva o dielo musí obsahovať základné identifikačné údaje Zmluvných strán v zmysle zápisu v obchodnom registri alebo v živnostenskom registri, prípadne zápisu v inej zákonom predpísanej evidencii. Každá Zmluvná strana je zároveň povinná všetky zmeny, ktoré u nej nastanú a ktoré sa zapisujú do vyššie uvedených evidencií, bezodkladne oznámiť druhej Zmluvnej strane, inak zodpovedá za všetky škody z toho vyplývajúce. 
6. Objednávku v mene Objednávateľa podpisuje osoba oprávnená konať vo veciach zmluvných, alebo osoba splnomocnená štatutárnym orgánom.
Čl. II
Predmet Zmluvy o dielo
1. Predmetom Zmluvy o dielo je záväzok Zhotoviteľa riadne uskutočniť stavebné práce (ďalej len „Dielo“, „Práce“ alebo „Stavebné práce“) pre Objednávateľa bez vád a nedorobkov, v rozsahu stanovenom v Prílohe č. 1 - Cenovej ponuke Zhotoviteľa (ďalej len „Príloha č. 1“), ktorá je nedielnou súčasťou Zmluvy o dielo a záväzok Objednávateľa prevziať a zaplatiť za Dielo dohodnutú cenu Zhotoviteľovi. Vykonaním Diela sa rozumie zhotovenie a odovzdanie Diela bez vád a nedorobkov.
2. Zhotoviteľ sa zaväzuje zhotoviť pre Objednávateľa na svoje náklady a svoje nebezpečenstvo Dielo v požadovanom rozsahu a kvalite, podľa podmienok dohodnutých v Zmluve o dielo, v súlade so súhlasom stavebného úradu prípadne stavebného povolenia, ak bolo vydané a riadne a včas zhotovené Dielo odovzdať Objednávateľovi. Pri vykonávaní Diela bude postupovať Zhotoviteľ samostatne.
3. Zhotoviteľ je povinný uskutočniť Dielo podľa špecifikácie resp. projektovej dokumentácie a podkladov týkajúcich sa Diela, ktoré Objednávateľ odovzdá Zhotoviteľovi. Vlastníkom Objednávateľom odovzdaných podkladov ostáva Objednávateľ. Zhotoviteľ je oprávnený ich použiť len za účelom zhotovenia Diela a je povinný ich Objednávateľovi vrátiť najneskôr pri odovzdaní a prevzatí Diela alebo po zániku záväzku Dielo zhotoviť, ak zanikne inak ako splnením.
4. Zhotoviteľ je povinný najneskôr pri odovzdaní Diela Objednávateľovi odovzdať všetky povinné doklady k výrobkom a zariadeniam, certifikáty a prehlásenia zhody materiálov a technologické doklady k revíziám, atestom a protokolom o skúškach Diela, návodom na montáž, obsluhu a údržbu jednotlivých zariadení, ktoré sú súčasťou Diela, záručné listy, zoznamy náhradných dielov a vyhlásení o zhode či iných dokladov potrebných podľa právnych predpisov a ďalších dokladov požadovaných v záväzných rozhodnutiach, stanoviskách alebo iných opatreniach orgánov verejnej moci alebo nevyhnutné ku kolaudácii stavby či k užívaniu Diela.
5. Uskutočnenie iného rozsahu Diela Zhotoviteľom ako bolo s Objednávateľom dohodnuté v Zmluve o dielo sa považuje za podstatné porušenie Zmluvy o dielo a zakladá nárok Objednávateľa na odstúpenie od Zmluvy o dielo.
6. Objednávateľ sa zaväzuje riadne zhotovené dielo bez vád a nedorobkov a zhotovené v súlade s uzavretou zmluvou prevziať a zaplatiť za dielo dohodnutú cenu podľa platobných podmienok dohodnutých v uzavretej zmluve.

7. Zhotoviteľ vyhlasuje, že sa pred uzavretím zmluvy o dielo oboznámil s projektovou dokumentáciou a/alebo ostatnými podkladmi týkajúcimi sa diela a/alebo vykonal obhliadku, že tieto sú postačujúce pre zhotovenie diela v rozsahu zmluvy. Objednávateľ odovzdá Zhotoviteľovi po podpise zmluvy projektovú dokumentáciu v 1 vyhotovení v tlačenej forme a/alebo v prípadoch, ak Objednávateľ disponuje projektovou dokumentáciou v digitálnej forme odovzdá Zhotoviteľovi projektovú dokumentáciu v 1 vyhotovení na CD nosiči, za predpokladu, že PD je vyhotovená.
Čl. III
 Cena Diela
1. Cena za zhotovenie Diela sa považuje za pevnú (fixnú) a nemennú počas trvania tejto Zmluvy o dielo a je stanovená dohodou Zmluvných strán v zmysle § 3 zákona NR SR č. 18/1996 Z. z. o cenách v znení neskorších predpisov a Prílohy č. 1, ktorá je nedielnou súčasťou Zmluvy o dielo.
2. DPH bude účtovaná podľa platných zákonov a predpisov SR.
3. Zmluvné strany sa dohodli na celkovej cene za dielo podľa Prílohy č. 1 tejto zmluvy. Zhotoviteľ uzavretím zmluvy potvrdzuje, že Príloha č. 1 zmluvy obsahuje všetky položky, ktoré sú potrebné na zhotovenie diela, tak ako je dielo definované podľa zmluvy.
4. V cene sú zahrnuté všetky náklady na vykonanie Diela, ktoré sú potrebné na úplnú realizáciu všetkých povinností Zhotoviteľa v zmysle Zmluvy o dielo. Má sa za to, že osobitne neuvedené položky v Prílohe č. 1 sú obsiahnuté (rozpustené) v cene iných v Prílohe č. 1 uvedených položiek.
5. V prípade potreby naviac prác je Zhotoviteľ povinný použiť, pokiaľ je to možné, už odsúhlasený materiál a jednotkové ceny uvedené v Prílohe č. 1.
6. Práce navyše môže Zhotoviteľ vykonávať iba po písomnom súhlase Objednávateľa.
7. Zhotoviteľ je povinný zabezpečiť v rámci ceny za Dielo všetky povolenia, súhlasy, a iné potrebné dokumenty vrátane poplatkov, ktoré sú potrebné k riadnemu vykonaniu Diela (napr. súhlas so vstupom na pozemok, súhlas k výrubu stromov, súhlas k umiestneniu informačných tabúľ, aktualizácia projektovej dokumentácie NN prípojok, zabezpečenie pripojenia na elektrickú energiu, dopravné značenie a pod.).
Čl. IV
Platobné podmienky
1. Za zrealizované Dielo Zhotoviteľ vystaví faktúru na základe vopred odsúhlaseného súpisu skutočne vykonaných a prevzatých prác potvrdeného kontaktnou osobou Objednávateľa.
2. Cenu za zrealizované práce Objednávateľ uhradí na základe faktúr/faktúry (ďalej len „Faktúra“), ktorá musí mať náležitosti daňového dokladu podľa § 74 zákona č. 222/2004 Z. z. o DPH. Faktúra môže byť vystavená najviac za obdobie 12 kalendárnych mesiacov. Doba splatnosti Faktúry je 60 dní od jej preukázateľného doručenia (poštou, osobne) Objednávateľovi. Zmluvné strany sa dohodli, že zasielanie faktúry elektronickou poštou je možné a prípustné len na základe predchádzajúceho písomného odsúhlasenia takéhoto spôsobu doručovania faktúry obidvomi zmluvnými stranami po splnení podmienok zverejnených na webe  http://www.vodarne.eu/spolocnost/dodavatelia–e-faktury súčasťou ktorých je vzor Dohody o elektronickom prijímaní faktúr.
3. Ak sa Zhotoviteľ bude v rozhodnom období nachádzať v Zozname platiteľov dane z pridanej hodnoty, u ktorých nastali dôvody na zrušenie registrácie pre DPH, priebežne aktualizovanom Finančnou správou (ďalej len „Zoznam“), Objednávateľ nie je povinný zaplatiť časť ceny fakturovanú Zhotoviteľom ako DPH, a to až do okamihu výmazu zo Zoznamu alebo do okamihu predloženia potvrdenia vydaného Daňovým úradom, že Zhotoviteľ nie je daňovým dlžníkom (ďalej len „potvrdenie daňového úradu“). Rozhodným obdobím sa pre účely tejto Zmluvy o dielo rozumie obdobie odo dňa preukázateľného doručenia faktúry Objednávateľovi až po uhradenie kúpnej ceny Objednávateľom Zhotoviteľovi. V takomto prípade sa doba splatnosti faktúry pre časť zodpovedajúcu DPH prerušuje a nová doba splatnosti 60 dní začína plynúť odo dňa oprávneného písomného oznámenia Zhotoviteľom. o výmaze zo Zoznamu, alebo odo dňa predloženia potvrdenia daňového úradu Zhotoviteľom Objednávateľovi.
4. Zhotoviteľ v čase uzatvárania dohody a jej trvania nesmie mať podlžnosti voči finančnej správe, poisťovniam a ostatným orgánom štátnej správy a ich inštitúciám. Ak je zrejmé z verejne dostupných zdrojov, že Zhotoviteľ má dlhy a pohľadávky voči vyššie uvedeným inštitúciám je povinný na výzvu Objednávateľa predložiť potvrdenie o zaplatení predmetných dlhov a pohľadávok, resp. potvrdenie, že sa o úhrade dlhov a pohľadávok dohodol s príslušnými inštitúciami (odklad povinnosti platenia voči štátu (napríklad daň, poistné,...) sa nepovažuje za splnenie podmienky uvedenej v prvej vete tohto bodu).
5. Každá faktúra musí obsahovať okrem náležitostí podľa zákona č. 222/2004 Z. z. o dani z pridanej hodnoty, zákona č. 431/2002 Z. z. o účtovníctve a Obchodného zákonníka č. 513/1991 Z. z.:
· číslo zmluvy, resp. objednávky

· splatnosť

· označenie peňažného ústavu a číslo účtu, na ktorý je potrebné realizovať úhradu

Nedodržanie tejto povinnosti sa považuje za podstatné porušenie Zmluvy o dielo s právom Objednávateľa od tejto Zmluvy o dielo odstúpiť.
6. V prípade, že Faktúra nebude obsahovať náležitosti uvedené v tomto článku, Objednávateľ je oprávnený vrátiť ju Zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti 60 dní začne plynúť doručením opravenej Faktúry Objednávateľovi.
7. Zhotoviteľ zodpovedá za správnosť a úplnosť každej Faktúry.
8. Platby za vykonané Dielo/práce nemajú vplyv na záruky poskytované Zhotoviteľom a neplatia ako doklad o prevzatí Diela/časti Diela.
9. Po obdŕžaní Faktúry je Objednávateľ povinný bezodkladne skontrolovať všetky náležitosti Faktúry, aby nedochádzalo k nežiaducemu predlžovaniu lehoty splatnosti Faktúry.
10. Súčasťou Faktúry bude súpis vykonaných prác, alebo ekvivalentný doklad, kde bude čitateľný podpis zodpovedného zamestnanca, ktorý za VVS, a.s. prebral Dielo/vykonané práce. V prípade, ak bude prevzaté Dielo ako celok, resp. časť Diela, súčasťou Faktúry bude okrem uvedeného aj preberací protokol, kde bude čitateľný podpis zodpovedného zamestnanca, ktorý za VVS, a.s. prebral vykonané Dielo/časť Diela.
11. Faktúra bude zaslaná na adresu: Východoslovenská vodárenská spoločnosť, a. s., Komenského 50, 042 48 Košice.
Čl. V
Vykonanie Diela a kontrola
1. Zhotoviteľ je povinný viesť o priebehu zhotovovania Diela písomný záznam, stavebný denník, kde budú uvedené všetky podstatné a dôležité údaje o klimatických podmienkach a priebehu prác, zdôvodnenie a popis prác navyše, začiatok a ukončenie Diela, odstránenie chýb a ukončenie nedorobkov, v súlade so stanoveným termínom v zmysle odovzdávkového konania a pokynov Objednávateľa.
2. V čase zhotovovania Diela budú Zmluvné strany uskutočňovať pravidelné pracovné stretnutia (kontrolné dni), ktorých účelom bude postupné pripomienkovanie a akceptácia už spracovaných častí Diela Objednávateľom, z ktorých bude vyhotovený písomný záznam.
3. Zhotoviteľ je povinný minimálne 3 dni dopredu vyzvať Objednávateľa k prevereniu všetkých stavebných prác, ktoré budú ďalším postupom zakryté. Zo stavebných prác, materiálov, výrobkov a/alebo zariadení, ktoré majú byť ďalším postupom zakryté, Zhotoviteľ vyhotoví písomný a obrazový záznam, ktorý bude súčasťou preberacieho protokolu a na požiadanie sprístupní na nahliadnutie doklady preukazujúce nákup zabudovaného, resp. zakrytého materiálu a/alebo výrobkov a/alebo zariadení. V prípade, ak Objednávateľ bude dodatočne požadovať odkrytie stavebných prác, je Zhotoviteľ povinný toto odkrytie vykonať na náklady Objednávateľa, iba že sa pri dodatočnej kontrole zistí, že práce neboli riadne vykonané, náklady v takto prípade bude znášať Zhotoviteľ.
4. Akékoľvek zmeny Zmluvy o dielo vyvolané Zhotoviteľom musia byť vopred odsúhlasené Objednávateľom a v prípade potreby musia byť uvedené/zaznamenané písomne v stavebnom denníku.
5. Zhotoviteľ Diela sa zaväzuje použiť stavebné výrobky v zmysle zákona 80/1998 Z. z. o stavebných výrobkoch, v znení neskorších predpisov, dodržiavať všeobecné technické požiadavky na uskutočňovanie stavieb, dodržiavať podmienky na úseku ochrany bezpečnosti práce vzťažné k zákonu 124/2006 Z. z. o bezpečnosti a ochrane zdravia pri práci v znení neskorších predpisov, udržiavať na Stavenisku poriadok a chrániť životné prostredie, pravidelne odstraňovať odpad a nečistoty vzniknuté jeho pracovnou alebo inou činnosťou. Zhotoviteľ stavebných prác zodpovedá za údržbu komunikácií, po ktorých pri stavebných prácach dováža materiál a prepravuje mechanizmy počas realizácie stavebných prác. Prípadné škody z porušenia tejto povinnosti uhradí Zhotoviteľ.
6. Ak zhotoviteľ pripraví dielo alebo jeho dohodnutú časť na odovzdanie pred dohodnutým termínom, objednávateľ môže toto dielo prevziať aj v skoršom ponúknutom termíne.

Čl. VI
Miesto plnenia a termín plnenia
1. Zhotoviteľ prevzatím miesta vykonávania Diela (ďalej aj „Stavenisko“) potvrdí stavebnú pripravenosť Staveniska potrebnú pre zhotovenie Diela.
2. Zhotoviteľ bude zodpovedať za to, že nepovolané osoby nebudú mať prístup na Stavenisko a povolané osoby sa obmedzia na zamestnancov a subdodávateľov Zhotoviteľa, personál Objednávateľa a ďalšie osoby oznámené Objednávateľom Zhotoviteľovi.
3. Zhotoviteľ je povinný vykonať a odovzdať Dielo bez vád a nedorobkov v termíne plnenia dohodnutom v Zmluve o dielo. Termín zahŕňa aj lehotu na úradné schválenie Geometrických plánov trvale osadených objektov po ukončení stavebných prác a doručenie dokumentov podľa Prílohy č. 2.
4. Zhotoviteľ sa zaväzuje po dobu zhotovovania Diela zaistiť trvalú prítomnosť zodpovedného zástupcu Zhotoviteľa na Stavenisku. Zodpovedného zástupcu Zhotoviteľa oznámi Zhotoviteľ kontaktnej osobe Objednávateľa najneskôr do začatia vykonávania diela.
5. Zhotoviteľ sa zaväzuje plniť uzavretú zmluvu riadne a včas, postupovať pri vykonávaní diela s potrebnou odbornou starostlivosťou a v súlade s jemu známymi záujmami Objednávateľa.

6. Zmluvné strany sa dohodli, že Zhotoviteľ nie je v omeškaní po dobu, počas ktorej nemohol vykonávať dielo z dôvodov na strane Objednávateľa. V tomto prípade má Zhotoviteľ právo na predĺženie lehoty na vykonanie diela uvedenej v zmluve o túto dobu počas ktorej nemohol vykonávať dielo z dôvodov na strane Objednávateľa.

7. Objednávateľ môže udeliť pokyn na prerušenie plnenia povinností Zhotoviteľa z tejto zmluvy:

a) na základe písomnej žiadosti Zhotoviteľa, zaslanej na e-mailovú adresu obstaravanie@vodarne.eu, ktorá môže byť Objednávateľom podľa jednotlivého posúdenia schválená (žiadosť o prerušenie plnenia povinností Zhotoviteľa je uvedená v Prílohe č. 5),

b) dohody zmluvných strán.

Zhotoviteľ je oprávnený prerušiť plnenie svojich povinností vyplývajúcich mu z dohody v prípade vyššej moci (napríklad epidémie, pandémie, vyhlásenia núdzového stavu alebo mimoriadnej situácie a podobne).
V prípade takto vyvolaného prerušenia je Zhotoviteľ na základe ďalšieho písomného pokynu Objednávateľa vykonávanie Diela opäť začať. Lehota na vykonanie Diela sa v takomto prípade predlžuje o dobu, po ktorú Zhotoviteľ podľa pokynu Objednávateľa vykonávanie Diela prerušil. Ak však dôvodom pokynu Objednávateľa k prerušeniu vykonávania Diela bolo porušenie povinností Zhotoviteľa, právo na predĺženie lehoty plnenia nevzniká. Počas prerušenia bude Zhotoviteľ na svoje náklady chrániť, uchovávať a zabezpečovať Dielo pred akýmkoľvek chátraním, stratou alebo poškodením. Zápis o prerušení vykonávania Diela je súčasťou stavebného denníka.

8. Ak Zhotoviteľ preruší vykonávanie Diela bez toho, aby ho k tomu Objednávateľ vyzval, zaväzuje sa túto skutočnosť najneskôr do 24 hodín potom oznámiť Objednávateľovi spolu so správou o jeho príčinách. Ak nie sú s ohľadom na príčinu dojednané či stanovené iné práva a povinnosti Zmluvných strán, je Zhotoviteľ povinný vynaložiť všetko úsilie k tomu, aby boli dôvody, ktoré viedli k prerušeniu vykonávania Diela odstránené a v správe o prerušení je rovnako povinný uviesť predpokladanú dĺžku prerušenia a konkrétne požiadavky spolupôsobenia Objednávateľa zabezpečujúce najúčelnejšie opätovné zhotovovanie Diela.
Čl. VII
Odovzdanie a prevzatie Diela
1. Zhotoviteľ vyzve Objednávateľa na prevzatie Diela písomne najmenej 5 pracovných dní dopredu. K tejto výzve je povinný odovzdať najmä podklady, uvedené v Prílohe č. 2 (ďalej len „Príloha č. 2). Prípadné chýbajúce podklady doloží bezodkladne, najneskôr však ku dňu prevzatia a odovzdania Diela.
2. Zhotoviteľ a Objednávateľ spíšu o odovzdaní a prevzatí Diela odovzdávací a preberací protokol, z ktorého bude zrejmý stav Diela v okamihu jeho prevzatia Objednávateľom. Odovzdávací a preberací protokol spíšu Zmluvné strany v dvoch vyhotoveniach. Zápis bude obsahovať minimálne:
· označenie stavby a popis Diela,
· označenie Zmluvných strán,
· vyjadrenie Objednávateľa k prevzatiu Diela,
· prílohy,
· podpisy.
3. Zhotoviteľ je povinný vykonať skúšky Diela za prítomnosti kontaktnej osoby Objednávateľa a príslušného zástupcu závodu, ktorého sa zmluva/dielo týka. Ak vykonané skúšky nie sú úspešné, je Objednávateľ oprávnený nariadiť Zhotoviteľovi opakovanie skúšok. Náklady na opakovanie skúšok znáša Zhotoviteľ. Ak aj opakovaná skúška bude neúspešná, Objednávateľ je oprávnený od Zmluvy o dielo odstúpiť.
4. Dielo je vykonané až vo chvíli podpisu odovzdávacieho a preberacieho protokolu.
5. Zhotoviteľ je povinný vypratať Stavenisko do 30 dní odo dňa prevzatia a odovzdania Diela. V prípade nesplnenia tejto povinnosti je Objednávateľ oprávnený účtovať Zhotoviteľovi zmluvnú pokutu vo výške 300 Eur bez DPH za každý začatí deň omeškania s vyprataním Staveniska. Týmto nie je dotknuté právo na náhradu škody.
6. Objednávateľ sa zaväzuje zabezpečiť preberanie Diela, kontrolu, rozsah, akosť dodávok a prác v súlade so Zmluvou o dielo, povereným zodpovedným pracovníkom.
7. V prípade, ak má Dielo pri jeho odovzdávaní vady a/alebo nedorobky, ktoré sťažujú a/alebo bránia riadnemu, bezpečnému a plne funkčnému užívaniu Diela, Objednávateľ nemá povinnosť ho prevziať a podpísať preberací a odovzdávací protokol. Ak Objednávateľ odmietne prevziať Dielo, uvedie v zápise dôvody takéhoto odmietnutia. K tomuto je Zhotoviteľ oprávnený uviesť svoje stanovisko. Zmluvné strany si následne stanovia deň opätovného prevzatia a odovzdania Diela.
8. Do doby odstránenia nedostatkov na predmete plnenia sa stavebné práce nebudú považovať za ukončené (resp. Dielo za odovzdané) a právo na fakturáciu počas tejto doby Zhotoviteľovi nevzniká.
9. Objednávateľ je oprávnený prevziať Dielo aj s drobnými vadami a nedorobkami, ktoré sami o sebe ani v spojení s inými nesťažujú a nebránia riadnemu, bezpečnému a plne funkčnému užívaniu Diela. Zhotoviteľ je povinný odstrániť tieto drobné vady a nedorobky na svoje náklady riadne a včas, t. j. za podmienok a v lehotách oznámených Objednávateľom a uvedených v preberacom protokole, v opačnom prípade má Objednávateľ právo odstrániť vady a nedorobky sám alebo ich nechať odstrániť treťou osobou na náklady Zhotoviteľa. Lehoty musia byť určené tak, aby odstránenie drobných vád a/alebo nedorobkov bolo objektívne technicky zrealizovateľné.
10. Pokiaľ sa zistí pri kolaudačnom konaní nutnosť dodania ďalších dokladov od Zhotoviteľa, zaväzuje sa Zhotoviteľ tieto doklady bezplatne dodať Objednávateľovi v lehote minimálne 5 pracovných dní pred termínom určeným príslušným orgánom. V prípade porušenia tejto povinnosti je Objednávateľ oprávnený požadovať zaplatenie zmluvnej pokuty vo výške 10-násobku správneho poplatku vyrubeného v predmetnom kolaudačnom konaní. Nárok na náhradu škody tým nie je dotknutý.
11. Objednávateľ môže prevziať Dielo ako celok, alebo po častiach, pokiaľ tvoria funkčný a samostatný celok. Prevzatie prác súpisom vykonaných prác sa nepovažuje za prevzatie Diela, resp. časti Diela.
12. Ustanovenia o prevzatí Diela platia primerane aj pre prevzatie časti Diela.
13. Objednávateľ nie je povinný prevziať Dielo pred dohodnutým termínom plnenia.
14. Objednávateľ nie je povinný prevziať Dielo, ktoré nie je riadne dokončené.
15. Nedodržanie termínu plnenia sa považuje za podstatné porušenie Zmluvy o dielo.
16. O dobu trvania okolností vylučujúcich zodpovednosť sa predlžuje čas plnenia tak, aby bol pre oprávnenú Zmluvnú stranu prijateľný.
17. Ak okolnosti vylučujúce zodpovednosť trvajú dlhšie ako 6 mesiacov, ktorákoľvek zo Zmluvných strán je oprávnená jednostranne od Zmluvy o dielo odstúpiť.
18. Zhotoviteľ nie je oprávnený poskytnúť akúkoľvek dokumentáciu a ani iné výsledky svojej činnosti, ktorá súvisí s vykonávaním diela iným osobám ako Objednávateľovi.

Čl. VIII
Vlastnícke právo, prechod vlastníckeho práva a nebezpečenstva škody
1. Vlastníkom Diela je Zhotoviteľ. Nebezpečenstvo za škody na zhotovovanom Diele znáša Zhotoviteľ, a to od odovzdania a prevzatia miesta vykonávania Diela do odovzdania Diela a vypratania miesta vykonávania Diela.
2. V prípade, ak Objednávateľ poskytne Zhotoviteľovi akékoľvek materiály, výrobky alebo zariadenia na vykonanie Diela, ich odovzdaním prechádza na Zhotoviteľa vlastnícke právo k nim. Zhotoviteľ je povinný prevzatý materiál, výrobok alebo zariadenie od Objednávateľa bezodkladne prezrieť a prípadné vady ihneď u Objednávateľa reklamovať. Na neskôr oznámené vady sa nebude prihliadať. Prevzatím materiálu, výrobku alebo zariadenia prechádza na Zhotoviteľa nebezpečenstvo škody na ňom. Objednávateľ vystaví Zhotoviteľovi faktúru na odovzdané materiály, výrobky a zariadenia, na základe obojstranne potvrdeného dokladu o odovzdaní a prevzatí materiálu, výrobku, zariadenia.
Čl. IX
Vady predmetu Zmluvy o dielo
1. Vady existujúce pri preberaní Diela je Objednávateľ povinný vytknúť pri prevzatí Diela, najneskôr však bez zbytočného odkladu po tom, čo ich zistil. Týmto nie je dotknutý bod 7. a 9. článku VII týchto VZP a ustanovenie § 560 ods. 2 Obchodného zákonníka.
2. Nárok Objednávateľa zo zodpovednosti za vady sa bude spravovať § 564 Obchodného zákonníka.
3. Ak Objednávateľ v prípade vady Diela (vrátane spornej vady) zvolí nárok odstránenia vady opravou, Zhotoviteľ zodpovedá za bezplatné odstránenie vád a je povinný nastúpiť na odstraňovanie vád do 5 dní od nahlásenia a vytknuté vady odstrániť v termíne určenom Objednávateľom.
4. Ak Zhotoviteľ neodstráni vytknuté vady v zmysle bodu 3. tohto článku VZP v určenom a ani náhradnom termíne, môže Objednávateľ nechať vady odstrániť na náklady Zhotoviteľa sám alebo prostredníctvom tretej osoby. Odstránením vady na náklady Zhotoviteľa nezaniká jeho zodpovednosť za vady či záruka za akosť, ani sa neobmedzuje ich rozsah a nie je ani dotknuté právo Objednávateľa na zmluvnú pokutu za omeškanie s odstránením vád stanovenú v bode 3. článku XI týchto VZP. Zmluvné strany sa dohodli, že Objednávateľ je oprávnený jednostranne započítať si svoju pohľadávku voči Zhotoviteľovi titulom odstránenia vady v zmysle vyššie uvedeného.
5. Zhotoviteľ nezodpovedá za vady spôsobené neodborným zásahom Objednávateľa do Diela po jeho ukončení.
6. Zhotoviteľ zodpovedá Objednávateľovi za škodu (vrátane finančných strát), ktorá vznikla Objednávateľovi v dôsledku vád na Diele, za ktoré zodpovedá Zhotoviteľ.
7. Zhotoviteľ poskytne záruku za úplné a kvalitné vykonanie Diela, za kvalitu zariadení, materiálov a výrobkov, za dosiahnutie kvalitatívno-technických parametrov celého Diela podľa Zmluvy o dielo a to po dobu 60 mesiacov na stavbu a 24 mesiacov na technológiu od podpísania protokolu o odovzdaní a prevzatí Diela ako celku, a že toto Dielo bude mať vlastnosti dohodnuté v Zmluve o dielo, inak obvyklé pre dané Dielo počas záručnej doby. V prípade, ak bude Dielo prevzaté s vadami a/alebo nedorobkami, záručná doba začína plynúť odo dňa odstránenia poslednej z vád a/alebo nedorobkov.
8. Zhotoviteľ neposkytuje záruku na vykonané práce, ktoré vykoná na pokyn Objednávateľa, len ak na nevhodnosť pokynu Objednávateľa vopred upozornil, resp. upozornil Objednávateľa na rozpor s platnými technologickými postupmi.
9. Ak záväzok Zhotoviteľa zhotoviť Dielo celkom alebo z časti zanikne inak ako splnením, zodpovedá Zhotoviteľ za vady prác, ktoré pri zhotovovaní Diela už uskutočnil a Objednávateľ ich prevzal, v rozsahu a za podmienok obdobne ako keby záväzok Zhotoviteľa zhotoviť Dielo zanikol splnením. Objednávateľ je povinný oznámiť Zhotoviteľovi vady takýchto prác bez zbytočného odkladu potom, čo ich zistil, najneskôr však do uplynutia záručnej doby, ktorá začína plynúť dňom, kedy záväzok Zhotoviteľa zhotoviť Dielo celkom alebo z časti zanikol inak ako splnením.
10. Ak by práce na odstraňovaní niektorej vady alebo poškodenia mohli ovplyvniť výkonnosť a/alebo funkčnosť Diela, môže Objednávateľ vyžadovať opakovanie akýchkoľvek už vykonaných súvisiacich skúšok. Táto požiadavka musí byť Objednávateľom oznámená Zhotoviteľovi do 15 dní od odstránenia vady alebo poškodenia. Vzniknuté náklady hradí Zhotoviteľ.
Čl. X
Povinnosti strán
1. Pri plnení predmetu Zmluvy o dielo sa Zhotoviteľ zaväzuje dodržiavať všeobecne záväzné predpisy, technické normy, Zmluvu o dielo a bude rešpektovať pokyny Objednávateľa. Plnenia povinností vyplývajúcich z právnych predpisov donucovacej povahy a zo záväzných rozhodnutí, stanovísk alebo iných opatrení orgánov verejnej moci majú v prípade rozporu s povinnosťami Zhotoviteľa vždy prednosť.
2. Zhotoviteľ sa zaväzuje vymenovať pri prevzatí Staveniska k riešeniu otázok spojených so zhotovením Diela a zaisteniu koordinácie prác zodpovedného pracovníka.
3. Zhotoviteľ je povinný viesť na stavbe stavebný denník, ktorý sa prehlasuje za právny dokument a odsúhlasené záznamy v denníku sú záväzné. Za riadne vedenie stavebného denníka zodpovedá stavbyvedúci Zhotoviteľa. Do stavebného denníka je Zhotoviteľ povinný okrem požiadaviek daných právnymi predpismi zapisovať všetky skutočnosti rozhodné pre plnenie Zmluvy o dielo, najmä údaje o časovom postupe prác, ich rozsahu a spôsobe vykonávania, o stave miesta vykonávania Diela, odchýlky od projektovej dokumentácie prerokované a odsúhlasené kontaktnou osobou Objednávateľa a zodpovedným zástupcom Zhotoviteľa na kontrolných dňoch, údaje o opatreniach urobených v oblasti bezpečnosti a ochrany zdravia pri práci, požiarnej ochrany a ochrany životného prostredia, údaje o mimoriadnych udalostiach, pracovných úrazoch, škodách.
4. Zhotoviteľ obmedzí svoju činnosť na stavenisko a na akékoľvek ďalšie priestory, ktoré môže zhotoviteľ získať a ktoré budú uvedené v projektovej dokumentácii. Zhotoviteľ podnikne všetky potrebné opatrenia na to, aby zariadenie Zhotoviteľa, zamestnanci a subdodávatelia Zhotoviteľa zostali na stavenisku a v týchto ďalších priestoroch a aby nezaberali priľahlé pozemky.
5. Zhotoviteľ sa zaväzuje udržiavať na Stavenisku poriadok a po skončení prác v daný deň upratať Stavenisko tak, aby nedochádzalo k nebezpečenstvu úrazu, a aby sa zabránilo znečisťovaniu okolia stavby.
6. Zhotoviteľ nie je oprávnený žiadať od Objednávateľa zabezpečenie a náhradu nákladov na dopravu, ubytovanie a stravovanie svojich zamestnancov, resp. zamestnancov svojich subdodávateľov.
7. Objednávateľ je oprávnený kedykoľvek kontrolovať zhotovovanie Diela. Ak Objednávateľ zistí, že Zhotoviteľ zhotovuje Dielo v rozpore so svojimi povinnosťami, resp. Zhotoviteľ nerealizuje Dielo v požadovanej kvalite, je Objednávateľ oprávnený dožadovať sa toho, aby Zhotoviteľ Diela ihneď odstránil vady vzniknuté vadným zhotovovaním a Dielo zhotovoval riadnym spôsobom. Ak tak Zhotoviteľ neurobí ani v primeranej lehote mu na to poskytnutej Objednávateľom považuje sa to za podstatné porušenie Zmluvy o dielo s právom Objednávateľa od Zmluvy o dielo odstúpiť. V prípade, ak Objednávateľ toto právo na odstúpenie od Zmluvy o dielo nevyužije je Objednávateľ oprávnený vykonať na náklady Zhotoviteľa všetky nevyhnutné opatrenia smerujúce k zaisteniu včasného a riadneho zhotovovania Diela, najmä môže vykonať potrebné činnosti alebo odstrániť vzniknuté vady sám alebo tretími osobami, bez toho aby tým bola dotknutá zodpovednosť Zhotoviteľa za splnenie jeho záväzku podľa Zmluvy o dielo.
8. Nezhotovenie Diela ako celku je podstatným porušením Zmluvy o dielo.
9. Objednávateľ sa zaväzuje, že počas vykonávania Diela poskytne Zhotoviteľovi v nevyhnutnom rozsahu potrebné spolupôsobenie a súčinnosť.
10. Zhotoviteľ preberá v plnom rozsahu zodpovednosť za vlastné riadenie postupu prác a dodržiavanie predpisov o bezpečnosti práce a ochrany zdravia pri práci v zmysle zákona č. 124/2006 Z. z. v platnom znení, za zaistenie bezpečnosti a ochrany zdravia pri stavebných prácach, v zmysle vyhlášky Ministerstva práce, sociálnych vecí a rodiny č. 147/2013 Z. z. v platnom znení, za ochranu pred požiarmi, v zmysle zákona č. 314/2001 Z. z. v platnom znení, za plnenie ustanovení vyhlášky Ministerstva vnútra č. 121/2002 Z. z. v platnom znení pri činnostiach so zvýšeným nebezpečenstvom vzniku požiaru, v prípade potreby na vlastné náklady za zaistenie bezpečnostného dozoru s požadovanou kvalifikáciou v zmysle vyhlášky Ministerstva práce, sociálnych vecí a rodiny č. 508/2009 Z. z. v platnom znení, za zabezpečenie uzatvorenie dohody o vytvorení podmienok bezpečnosti a ochrany zdravia pri práci so svojimi subdodávateľmi, v zmysle nariadenia vlády Slovenskej republiky č. 396/2006 Z. z. o minimálnych bezpečnostných a zdravotných požiadavkách na stavenisko, za vybavenie svojich zamestnancov predpísanými osobnými ochrannými pracovnými prostriedkami (ďalej OOPP), za používanie OOPP všetkými jeho zamestnancami a zamestnancami jeho subdodávateľov, ktoré sú pre dané pracovisko a pracovné činnosti predpísané, na svoje náklady za odstránenie ním spôsobených nedostatkov na úseku bezpečnosti a ochrany zdravia pri práci a ochrany pred požiarmi a za zachovanie poriadku na pracovisku. Zhotoviteľ sa zároveň zaväzuje dodržiavať Nariadenie vlády SR č. 387/2006 Z. z. o požiadavkách na zaistenie bezpečnostného a zdravotného označenia pri práci, Nariadenie vlády č. 392/2006 Z. z. o minimálnych bezpečnostných a zdravotných požiadavkách pri používaní pracovných prostriedkov ako aj všetky právne predpisy, ktoré súvisia s právnymi predpismi uvedenými v tomto bode
11. Zhotoviteľ je povinný manipulovať s materiálom, náradím a technickým vybavením tak, aby nedošlo k poškodeniu práv, objektov, majetku Objednávateľa a už zrealizovaných a odovzdaných prác. Za prípadnú škodu a/alebo akékoľvek náklady spôsobené Objednávateľovi alebo tretím osobám zodpovedá Zhotoviteľ v plnom rozsahu, bez ohľadu na to či tieto boli spôsobené jeho zamestnancami alebo ním poverenými tretími osobami alebo subdodávateľmi. Zhotoviteľ je povinný akékoľvek náklady uhradiť v plnom rozsahu dotknutej strane a škodu odstrániť na vlastné náklady. Zhotoviteľ bude zodpovedný aj za všetky škody na cestách, odvodňovacích kanáloch, potrubiach, kábloch a ostatých inžinierskych sieťach spôsobené ním alebo jeho subdodávateľmi počas vykonávania Diela a takéto škody musí v rámci dohodnutej ceny odstrániť do doby, ktorá bude určená na ich odstránenie Objednávateľom.
12. Zhotoviteľ je pred začatím výkopových prác alebo iných prác, ktoré by mohli ohroziť jednotlivé podzemné a nadzemné vedenia, ako sú kanalizácia, vodovod, telekomunikačné a iné káble, elektrické vedenia, plynovodné potrubia a pod., povinný na svoje náklady oboznámiť sa s umiestnením všetkých existujúcich inžinierskych sieti.
13. Zhotoviteľ zodpovedá za ochranu pred požiarmi a za bezpečnosť a ochranu zdravia všetkých osôb na Stavenisku.
14. Zhotoviteľ zabezpečí plnenie zákona č. 124/2006 Z. z. v znení neskorších predpisov o bezpečnosti a ochrane zdravia pri práci (v prípade, ak je Dielo vykonávané v objekte Objednávateľa, zmluvné strany podpíšu Dohodu o vytvorení podmienok bezpečnosti a ochrany zdravia pri práci na spoločnom pracovisku, ktorá bude tvoriť Prílohu č. 4 k tejto Zmluve o dielo. Osobou oprávnenou podpísať predmetnú dohodu za Objednávateľa je kontaktná osoba Objednávateľa) a nariadenia vlády SR č. 396/2006 Z. z. o minimálnych bezpečnostných a zdravotných požiadavkách na Stavenisko a určí menovite koordinátora bezpečnosti. Koordinátora bezpečnosti na stavbe bude vykonávať pracovník/zamestnanec Zhotoviteľa, ktorého Zhotoviteľ oznámi kontaktnej osobe Objednávateľa najneskôr do začatia vykonávania Diela. Objednávateľ je oprávnený okamžite zastaviť práce, ak dôjde k ohrozeniu života a zdravia jeho zamestnancov zo strany Zhotoviteľa. V zmysle právnych predpisov za škody takto vzniknuté zodpovedá Zhotoviteľ. Zamestnanci Zhotoviteľa a zamestnanci jeho subdodávateľov sú povinní podrobiť sa na vyzvanie orientačnej dychovej skúške, ktorú vykonajú určení zamestnanci Objednávateľa. Odmietnutie podrobiť sa na vyzvanie orientačnej dychovej skúške sa považuje za podstatné porušenie povinností v oblasti bezpečnosti práce a ochrany zdravia pri práci.
15. Zhotoviteľ bude na vlastné náklady odstraňovať odpady, ktoré sú výsledkom činností pri zhotovovaní Diela. Do prevzatia staveniska zhotoviteľ predloží určenému zástupcovi Objednávateľa fotokópiu potvrdenia o registrácii na príslušnom orgáne štátnej správy odpadového hospodárstva v mieste sídla alebo mieste podnikania v zmysle ustanovení § 98 odst. 1 a ods. 4 Zákona č. 79/2015 Z. z. o odpadoch v platnom znení a/alebo fotokópiu potvrdenia o registrácii každého subdodávateľa, ktorý bude túto činnosť vykonávať.
16. Zhotoviteľ sa zaväzuje zabezpečiť nakladanie s odpadom, vzniknutým pri prácach v súlade so zákonom č. 79/2015 Z. z. o odpadoch. Plánované odovzdanie odpadu je nutné vopred konzultovať s Objednávateľom, po odsúhlasení konkrétneho prevádzkovateľa zariadenia na zhodnocovanie odpadov alebo zneškodňovanie odpadov môže Zhotoviteľ odovzdať tento odpad do týchto zariadení. Po odovzdaní odpadu Zhotoviteľ odovzdá všetky doklady: vážne lístky, Sprievodné listy NO a ostatné doklady, ktoré obdrží pri odovzdaní odpadu, vzniknutého pri realizácii prác neodkladne (do 3 pracovných dní) kontaktnej osobe Objednávateľa. Pri porušení tejto povinnosti má Objednávateľ právo uplatniť si voči Zhotoviteľovi nárok na regresnú náhradu škody, ktorá mu tým vznikla, pričom škodou sa rozumejú aj akékoľvek pokuty alebo iné majetkové sankcie uložené orgánmi verejnej správy Objednávateľovi z dôvodu alebo v súvislosti s nedodržaním tejto povinnosti Zhotoviteľom.
17. Zhotoviteľ sa zaväzuje zabezpečiť pre Objednávateľa na zhotovenie Diela materiály, výrobky a zariadenia najvyššej možnej kvality. Objednávateľ si vyhradzuje právo schvaľovať všetky materiály, výrobky a zariadenia, ktoré Zhotoviteľ na zhotovenie predmetu Objednávky zabezpečil, a ktoré nie sú presne identifikované v Prílohe č. 1 Zmluvy o dielo, pred ich zabudovaním do Diela. Za týmto účelom Zhotoviteľ predloží Objednávateľovi certifikáty a prehlásenia zhody týchto výrobkov, materiálov a/alebo zariadení.
18. V prípade, ak k vytvoreniu diela majú byť použité nebezpečné chemické látky a/alebo zmesi je zhotoviteľ povinný pred začatím vykonávania diela oznámiť Objednávateľovi aké nebezpečné chemické látky a zmesi bude používať a zároveň je povinný v prípade ich použitia doložiť k nim karty bezpečnostných údajov. Zhotoviteľ zabezpečí aby všetky obaly chemických látok a zmesi, ktoré používa boli označené výstražnými symbolmi a popisnými štítkami v slovenskom jazyku. Zároveň sa zaväzuje, že nebezpečné látky a nebezpečné odpady bude skladovať len v priestoroch, ktoré sú na to určené a v súlade s platnou legislatívou (napr. protipožiarna ochrana, environment, BOZP a pod.).
19. Zhotoviteľ zodpovedá za to, že pri realizácii diela nepoužije materiál, o ktorom je v dobe jeho zabudovania známe, že je škodlivý, resp. je po záručnej dobe, alebo vykazuje iné vady a nedostatky.
20. Zhotoviteľ vyhlasuje, že sa dôkladne oboznámil so všetkými relevantnými informáciami týkajúcimi sa vykonávania Diela, najmä s rozsahom a povahou Diela, vykonal obhliadku miesta vykonávania Diela a je oprávnený a odborne spôsobilý vykonať Dielo v požadovanom rozsahu.
21. Zhotoviteľ sa zaväzuje podať kontaktnej osobe Objednávateľa správu bez zbytočného odkladu, hneď ako sa dozvie (najneskôr však 2 týždne pred termínom dohodnutým pre vykonanie Diela), že vznikli/vzniknú akékoľvek prekážky pri zhotovovaní Diela, ktoré bránia alebo budú brániť v plnení povinností majúcich vplyv na cenu, lehotu vykonania Diela a/alebo rozsah Diela (tzn. okrem zmien, pri ktorých postačuje zápis v stavebnom denníku) a o dôsledkoch takejto skutočnosti. Bezodkladne po doručení takejto správy kontaktná osoba Objednávateľa v súčinnosti so Zhotoviteľom vyplní Prílohu č. 3 - Dôvodová správa (ďalej len „Príloha č. 3“).
22. Ak Zhotoviteľ postúpi pohľadávku v rozpore s bodom 13. článku XV týchto VZP, je povinný uhradiť Objednávateľovi zmluvnú pokutu vo výške 20 % z hodnoty pohľadávky, ktorú postúpil. Pre vylúčenie akýchkoľvek pochybností, týmto nie je dotknutá neplatnosť takéhoto úkonu. Týmto nie je dotknuté právo na náhradu škody v plnom rozsahu.
23. Zhotoviteľ vykoná všetky primerané kroky na ochranu životného prostredia (tak na Stavenisku ako aj mimo neho) a na obmedzenie škôd a ohrozenia ľudí a majetku.
24. O všetkých fosíliách, minciach, cenných alebo starožitných predmetoch a objektoch, a iných pozostatkoch alebo predmetoch geologicky a archeologicky zaujímavých nájdených na Stavenisku oboznámi Zhotoviteľ bezodkladne Objednávateľa. Zhotoviteľ je povinný vykonať potrebné opatrenia na zabránenie zamestnancom a subdodávateľom Zhotoviteľa alebo iným osobám, aby vybrali alebo poškodili niektoré z týchto nálezov a je povinný uzavrieť v zmysle zákona č. 49/2002 Z. z. zmluvu s právnickou osobou, ktorá má príslušné oprávnenie na vykonanie záchranného archeologického výskumu/prieskumu a zabezpečiť archeologický výskumu/prieskumu v potrebnom rozsahu.
25. Zhotoviteľ je povinný na výzvu Objednávateľa odstrániť zo Staveniska a nahradiť akékoľvek technologické zariadenie alebo materiály, ktoré nie sú v súlade so Zmluvou o dielo, a ktoré súčasne nerealizoval na pokyn Objednávateľa a/alebo odstrániť a znovu vykonať akékoľvek práce, ktoré nie sú v súlade so Zmluvou o dielo, a ktoré súčasne nerealizoval na pokyn Objednávateľa. Ustanovenia o cene tým nie sú dotknuté, prípadné náklady hradí Zhotoviteľ.
26. Zhotoviteľ vyhlasuje, že sa oboznámil s vhodnosťou a dostupnosťou prístupových ciest na Stavenisko. Zhotoviteľ je povinný počínať si tak, aby sa predišlo poškodeniu každej cesty alebo mostu v dôsledku dopravy Zhotoviteľa, činnosti zamestnanca alebo subdodávateľa Zhotoviteľa. Uvedené zahŕňa najmä správne používanie vhodných vozidiel a trás. Zhotoviteľ je zároveň zodpovedný za každú údržbu vrátanie čistenia použitých komunikácií, ktorá môže byť požadovaná v dôsledku používania prístupových ciest Zhotoviteľom a je povinný zriadiť všetky potrebné dopravné značky alebo smerové tabule a získať všetky povolenia, ktoré môžu byť požadované príslušnými úradmi.
27. Zhotoviteľ je povinný pri zhotovovaní Diela dodržať technologické postupy stanovené výrobcom použitých materiálov, výrobkov, zariadení a pod.
28. Zhotoviteľ je povinný najneskôr pri prevzatí miesta vykonávania Diela preukázať uzatvorenie poistnej zmluvy na zodpovednosť za škodu spôsobenú pri výkone svojej činnosti (všeobecnú, nie konkrétne na toto Dielo) a v prípade výstavby nového objektu aj poistenie stavby. Každá z uvedených poistných zmlúv musí byť uzatvorená minimálne vo výške celkovej ceny Diela bez DPH určenej v tejto zmluve a zároveň je povinný udržiavať uvedené poistenie v platnosti po celú dobu trvania tejto Zmluvy o dielo.

29. Zhotoviteľ sa zaväzuje zabezpečiť pre Objednávateľa na zhotovenie Diela stavebné materiály a technológiu v najvyššej možnej energetickej výhodnosti pri súčasnom zachovaní hospodárnosti a ostatných požiadaviek Objednávateľa v zmysle tejto Zmluvy o dielo.
30. Ak po odovzdaní Diela Objednávateľovi bude na Diele prebiehať skúšobná prevádzka, Zhotoviteľ sa zaväzuje vyhodnotiť energetickú náročnosť dodanej technológie a zabezpečiť merania dosiahnutej energetickej účinnosti významných zariadení vrátane porovnania s výrobcom garantovanou hodnotou resp. legislatívne určenou minimálnou hodnotou.

31. Zhotoviteľ sa zaväzuje zabezpečiť vyhotovenie energetického certifikátu budovy v zmysle platnej legislatívy.

Čl. XI
Sankcie
1. V prípade omeškania Objednávateľa s úhradou faktúry, môže Zhotoviteľ Objednávateľovi fakturovať úrok z omeškania vo výške 0,025 % z fakturovanej sumy za každý deň omeškania.
2. V prípade omeškania Zhotoviteľa s odstránením vád Diela, má Objednávateľ právo požadovať zaplatenie zmluvnej pokuty vo výške 0,025% za každý deň prekročenia náhradného termínu podľa článku IX bod 3. týchto VZP. Týmto nie je dotknutý nárok na náhradu škody v plnom rozsahu.
3. V prípade nesplnenia povinnosti Zhotoviteľa vykonať Dielo v požadovanom rozsahu a/alebo v dojednanej cene a/alebo v dojednanej kvalite a/alebo akosti, má Objednávateľ právo uplatniť u Zhotoviteľa zmluvnú pokutu vo výške 1 % z ceny Diela. Týmto nie je dotknuté právo na náhradu škody v plnom rozsahu.
4. Pri nedodržaní zmluvne dohodnutého termínu vykonania Diela bez zavinenia Objednávateľa, môže Objednávateľ Zhotoviteľovi fakturovať zmluvnú pokutu vo výške 0,025 % z ceny Diela za každý deň omeškania. Týmto nie je dotknutý nárok na náhradu škody v plnom rozsahu.

5. Zhotoviteľ znáša všetky sankcie, ktoré boli uplatnené voči Objednávateľovi tretími osobami, za porušenie povinností Zhotoviteľa v súvislosti s vykonávaním Diela.
Čl. XII
Dôvernosť informácií
1. Zmluvné strany sú povinné zaistiť utajenie získaných dôverných informácií spôsobom obvyklým pre utajovanie takýchto informácií, ak nie je výslovne dojednané inak. Táto povinnosť platí bez ohľadu na ukončenie účinnosti tejto Zmluvy o dielo.
2. Zmluvné strany sú povinné zaistiť utajenie dôverných informácií aj u svojich zamestnancov, zástupcov, ako aj iných spolupracujúcich tretích strán, pokiaľ im takéto informácie boli poskytnuté. V takomto prípade sa poskytnutie dôverných informácií týmto osobám nepovažuje za porušenie tejto Zmluvy o dielo, pokiaľ je nevyhnutné pre naplnenie účelu tejto Zmluvy o dielo a došlo k nemu len v nevyhnutnom rozsahu.
3. Právo užívať, poskytovať a sprístupniť dôverné informácie majú obe Zmluvné strany len v rozsahu a za podmienok nevyhnutných pre riadne plnenie práv a povinností vyplývajúcich zo Zmluvy o dielo.
4. Zhotoviteľ nie je oprávnený bez predchádzajúceho písomného súhlasu Objednávateľa uvádzať Objednávateľa ako svojho obchodného partnera a/alebo používať obchodné meno alebo logo Objednávateľa pri propagácii seba alebo svojej činnosti alebo vo vyhláseniach pre médiá, a to v akejkoľvek forme.
5. Zmluvná strana, ktorá poruší povinnosti vyplývajúce z tohto článku ohľadne ochrany dôverných informácií je povinná nahradiť druhej Zmluvnej strane vzniknutú škodu.
6. Za dôverné informácie sa nepovažujú informácie, ktoré sa stali verejne známymi, pokiaľ sa tak nestalo porušením povinnosti ich ochrany, ďalej informácie, ktoré sú sprístupnené podľa zákona č. 211/2000 Z. z. o slobodnom prístupe k informáciám, alebo ktoré je Objednávateľ podľa tohto zákona povinný sprístupniť.
7. Všetky informácie, ktoré neboli už niektorou zo Zmluvných strán zverejnené, alebo nie sú všeobecne známe, sa považujú za dôverné.
Čl. XIII
Odstúpenie od Zmluvy o dielo
1. Objednávateľ či Zhotoviteľ môže odstúpiť od Zmluvy o dielo z dôvodov stanovených v obchodnom zákonníku najmä ak:
· bol na majetok druhej Zmluvnej strany vyhlásený konkurz, bol zamietnutý návrh na vyhlásenie konkurzu pre nedostatok majetku, alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty, alebo bolo konkurzné konanie zastavené pre nedostatok majetku, alebo ak bol konkurz zrušený pre nedostatok majetku, alebo ak po ukončení konkurzného konania nezostane spoločnosti žiaden majetok, alebo dôjde k akémukoľvek činu alebo udalosti, ktorá by mala (podľa platných zákonov) podobný efekt ako ktorýkoľvek z uvedených činov alebo udalostí, alebo
· druhá Zmluvná strana vstúpila do likvidácie.
2. Objednávateľ môže odstúpiť od  Zmluvy o dielo najmä:
· pokiaľ Zhotoviteľ podstatným spôsobom poruší svoje povinnosti v oblasti bezpečnosti práce a ochrany zdravia pri práci, najmä ak takýmto porušením ohrozí život alebo zdravie osôb,
· ak Zhotoviteľ opustí Dielo, alebo inak jasne prejavuje úmysel nepokračovať vo vykonávaní svojich povinností podľa Objednávky,
· ak Zhotoviteľ zadá celé Dielo ako subdodávku,
· ak Zhotoviteľ postúpi celú Objednávku, alebo jej časť alebo akúkoľvek výhodu alebo podiel v nej alebo podľa nej bez predchádzajúceho súhlasu Objednávateľa,
· ak z dôvodu existencie vyššej moci, ktorá má dosah na Dielo, nebude mať záujem naďalej zotrvať v tomto vzťahu,
· bez uvedenia dôvodu s tým, že v takomto prípade za zánik Objednávky vždy zodpovedá výhradne Objednávateľ, alebo sa ocitne druhá Zmluvná strana v omeškaní so splnením svojho záväzku po dobu dlhšiu než 14 dní,
· ak nastane skutočnosť uvedená v čl. XV bod 1 alebo bod 2 týchto VZP,
· v prípade, ak bude Zhotoviteľ právoplatne odsúdený za niektorý z trestných činov korupcie podľa Trestného zákona (ďalej len „korupcia“).

3. Podstatným porušením Zmluvy o dielo  sa rozumie najmä omeškanie Zhotoviteľa s vykonaním Diela o viac ako 14 dní, alebo vykonanie Diela inej ako dohodnutej akosti, alebo v inej ako dohodnutej kvalite alebo v inej ako dohodnutej cene, alebo ak nastanú okolnosti uvedené v bode 1. tohto článku VZP.
4. Rozhodnutím odstúpiť od Zmluvy o dielo sa Objednávateľ nevzdáva žiadnych jeho ostatných práv. Ak Objednávateľ odstúpi od Zmluvy o dielo, nezodpovedá Zhotoviteľovi za stratu zisku, stratu inej zákazky alebo za inú nepriamu alebo následnú stratu alebo škodu, ktorá mu môže vzniknúť v súvislosti s odstúpením.
Čl. XIV
Doručovanie
1. Adresou pre doručovanie písomností je adresa uvedená v Zmluve o dielo (napr. v cenovej ponuke, Objednávke) alebo adresa, ktorú Zmluvná strana po uzavretí Zmluvy o dielo ako takúto písomne oznámila druhej Zmluvnej strane.
2. Ak to nie je v rozpore s právnymi predpismi, tak prejav vôle odosielateľa je voči adresátovi riadne uplatnený aj okamihom, kedy adresát prijatie prejavu vôle odmietne alebo doručenie inak úmyselne zmarí (znemožní), alebo ak zásielka bude vrátená odosielateľovi ako nedoručená.
Čl. XV
Zadávanie subdodávok a postúpenie zmluvy

1. Zhotoviteľ nesmie postúpiť celú zmluvu alebo jej časť alebo akúkoľvek výhodu alebo podiel v nej alebo podľa nej bez predchádzajúceho súhlasu Objednávateľa.

2. Zhotoviteľ nesmie zadať subdodávateľom zhotovenie celého diela.

3. Zhotoviteľ nie je oprávnený práva a povinnosti vyplývajúce zo zmluvy previesť na tretiu osobu, bez vopred daného písomného súhlasu Objednávateľa (schvaľovanie subdodávateľov). Zhotoviteľovi subdodávatelia nie sú oprávnení práva a povinnosti vyplývajúce zo subdodávateľskej zmluvy so Zhotoviteľom ako Objednávateľom previesť na tretiu osobu, bez vopred daného písomného súhlasu Objednávateľa. To isté platí pre subdodávateľov zhotoviteľových subdodávateľov atď. Požiadavka na schválenie subdodávateľa sa predkladá určenému zástupcovi Objednávateľa. Za vykonanie diela, časti diela a/alebo akýchkoľvek prác subdodávateľom, má Zhotoviteľ zodpovednosť akoby dielo vykonával sám.

4. Objednávateľ neudelí súhlas v zmysle bodu 3. tohto článku, najmä ak nominovaný subdodávateľ bol uchádzačom o zákazku, ktorej výsledkom je uzatvorenie Zmluvy o dielo a z akéhokoľvek dôvodu neuspel v danej zákazke je a/alebo nespĺňa povinnosti vyplývajúce mu zo zákona č. 315/2016 Z. z. o registri partnerov verejného sektora a o zmene a doplnení niektorých zákonov a/alebo nespĺňa podmienky osobného postavenia podľa §32 ZVO lebo existuje prekážka v plnení zmluvy podľa Nariadenia Rady (EÚ) č. 883/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení neskorších nariadení a/alebo Nariadenia Rady EÚ č. 2022/578 z 08. apríla 2022.
5. Objednávateľ ma právo kedykoľvek odvolať jeho súhlas podľa bodu 15.3. týchto VZP v prípade, že práce subdodávateľa nie sú vykonávané v súlade s touto zmluvou a/alebo k spokojnosti Objednávateľa.

6. Ak Zhotoviteľ v súlade s touto zmluvou zadá časť diela subdodávateľovi je povinný mu za riadne a včas vykonané práce a/alebo službu a/alebo dodanie tovaru v zmysle subdodávateľskej zmluvy zaplatiť. Zhotoviteľ nie je oprávnený viazať platby subdodávateľovi na zaplatenie faktúry Objednávateľom Zhotoviteľovi (zákaz odkladacej podmienky na platby).
7. Ak budú práce na spoločnom pracovisku vykonávať viacerí subdodávatelia Zhotoviteľa, koordináciu úloh a vzájomnú informovanosť pri realizácii prác na stavenisku z hľadiska zaistenia bezpečnosti a ochrany zdravia pri práci zabezpečuje Zhotoviteľ.

Čl. XVI.

Zmena zmluvy

1. Zmeniť dielo (t.j. zmeniť formu, kvalitu či rozsah diela, vrátane zmien vyvolaných napr. projektovou dokumentáciou inými podkladmi predloženými pri uzatváraní zmluvy) či inak zmeniť či zrušiť zmluvu môžu strany výhradne prostredníctvom osôb oprávnených k uzavretiu tejto zmluvy. Kontaktné osoby vo veciach zmluvných ani určení zástupcovia pri zhotovovaní diela nie sú oprávnení za zmluvné strany meniť či rušiť túto zmluvu, môžu len pripravovať jej zmeny. Drobné zmeny a upresnenia diela, ktoré nemajú vplyv na cenu, lehotu plnenia ani vlastnosti diela, však môžu byť rozhodnuté a potvrdené určeným zástupcom Objednávateľa pri zhotovovaní diela. Zhotoviteľ je povinný tieto drobné zmeny uvedené v stavebnom denníku vykonať bez zbytočného odkladu.

2. Pri požiadavke na zmenu tejto zmluvy sa dotyčný navrhovateľ zaväzuje predložiť druhej strane príslušnú písomnú zmenovú požiadavku. Strana, ktorej bola požiadavka určená je povinná v lehote 5 pracovných dní sa k nej vyjadriť.

3. Do doby uzavretia príslušnej zmeny tejto zmluvy formou dodatku nie je ani jedna strana povinná plniť zmluvu v zmenenom rozsahu ani oprávnená od druhej strany takéto plnenie vyžadovať. Ak strany neuzavrú zmenu tejto zmluvy do 5 pracovných dní od predloženia ponuky, obe zmluvné strany pokračujú v plnení tejto zmluvy v pôvodnom, nezmenenom rozsahu. Pokiaľ požadovaná zmena nebráni plneniu tejto zmluvy, je strana navrhujúca zmenu povinná plniť zmluvu priebežne bez prerušenia. Ak vyžaduje dohodnutá zmena diela povolenie zo strany príslušného orgánu, nastáva účinnosť takejto zmluvy najskôr dňom nadobudnutia právoplatnosti takéhoto povolenia.

Čl. XVII.

Zástupcovia zmluvných strán

1. Zmluvné strany sú povinné si určiť zástupcov vo veciach zmluvných, technologických a stavebných. 
2. Určení zástupcovia Zhotoviteľa a Objednávateľa vo veciach technologických a stavebných sú oprávnení na odovzdávanie a prijímanie písomností/žiadostí/výziev a pod. podľa zmluvy a to v závislosti od ich povahy (t.j. či sa týkajú technologickej alebo stavebnej časti).

3. Určení zástupcovia zmluvných strán pri zhotovovaní diela najmä jednajú za zmluvné strany v technických veciach súvisiacich so zhotovovaním diela, vykonávajú zápisy v stavebnom denníku a podpisujú protokol o odovzdaní a prevzatí predmetu zmluvy/diela. Určený zástupca Objednávateľa pri zhotovovaní diela tiež vykonáva kontrolu Objednávateľa pri zhotovovaní diela, vrátane súvisiacich opatrení a vyjadruje za Objednávateľa stanovisko k súpisu prác, ktorý je podkladom k vystaveniu faktúry.
4. Zmena určenia zástupcov zmluvných strán nevyžaduje zmenu zmluvy o dielo. Zmluvná strana o ktorého zástupcu ide, je však povinná takúto zmenu bez zbytočného odkladu oznámiť druhej zmluvnej strane.
5. Určením zástupcu Objednávateľa nie je dotknuté právo Objednávateľa kontrolovať zhotovovanie diela tiež ďalšími osobami, najmä v oblasti technického a autorského dozoru, BOZP, ochrany životného prostredia a požiarnej ochrany.
Čl. XVIII.
Záverečné ustanovenia
1. V prípade, ak je alebo sa stane niektoré ustanovenie týchto VZP neplatné alebo neúčinné, nedotýka sa to ostatných ustanovení VZP, ktoré zostávajú platné a účinné. Zmluvné strany sa v tomto prípade zaväzujú dohodou nahradiť ustanovenia neplatné alebo neúčinné ustanoveniami platnými a účinnými, ktoré najlepšie zodpovedajú pôvodne zamýšľanému účelu ustanovenia neplatného alebo neúčinného. Do tej doby platí úprava príslušných právnych predpisov.
2. Zmluvu o dielo je možné zmeniť alebo zrušiť len písomne, ak nevyplýva z jej ustanovení niečo iné. Pokiaľ sa zmena zmluvy týka ceny diela alebo termínu ukončenia diela, je Zhotoviteľ povinný bezodkladne po zistení rozhodných okolností (najneskôr však 2 týždne pred termínom dohodnutým pre ukončenie diela v zmysle bodu 4.1. tejto zmluvy) postupovať v zmysle bodu X.21. týchto VZP.
3. V prípade omeškania so splnením peňažného záväzku je veriteľ oprávnený fakturovať dlžníkovi úrok z omeškania ako aj paušálnu náhradu nákladov spojených s uplatnením pohľadávky v zmysle §369 ods. 1 zákona č. 513/1991 Zb. Obchodný zákonník. 

4. Zmluvné strany sa dohodli, že Zhotoviteľ nie je oprávnený jednostranne započítať a ani založiť akúkoľvek pohľadávku voči pohľadávkam Objednávateľa.
5. Právne vzťahy, ktoré nie sú v týchto VZP bližšie upravené sa riadia ustanoveniami Obchodného zákonníka.
6. Zhotoviteľ sa zaväzuje, že všetky technické, cenové, odborné informácie a iné skutočnosti, o ktorých sa počas zhotovovania diela dozvie, sú predmetom obchodného tajomstva a nebudú poskytnuté tretej osobe bez písomného súhlasu Objednávateľa
7. Zhotoviteľ sa zaväzuje, že počas zhotovovania Diela nebudú jeho zamestnanci a zamestnanci subdodávateľov pod vplyvom alkoholu, omamných látok alebo psychotropných látok a nebudú prinášať ani požívať alkoholické nápoje na mieste vykonávania Diela. Porušenie tejto povinnosti je podstatným porušením Zmluvy o dielo, pričom Objednávateľ je oprávnený od Objednávky odstúpiť.
8. Zamestnanci Zhotoviteľa alebo jeho subdodávateľov, ktorí sa správajú neprístojne alebo v rozpore s predpismi BOZP, na požiadanie Objednávateľa musia opustiť miesto vykonávania Diela. Na účely Objednávky sa pod pojmom „neprístojne“ rozumie - špinenie v priestoroch stavby, požívanie alkoholických nápojov alebo omamných látok a pod. Zhotoviteľ zabezpečí zámenu takýchto zamestnancov na svoje náklady a Zhotoviteľ nemá nárok takéto náklady vyúčtovať Objednávateľovi. Ak Zhotoviteľ nezabezpečí zámenu zamestnancov a/alebo nezabezpečí konanie zamestnancov podľa predpisov BOZP, má Objednávateľ, resp. ním poverený zamestnanec právo zastaviť práce na stavbe. Za každý deň zastavenia prác na stavbe z vyššie uvedených dôvodov má Objednávateľ právo Zhotoviteľovi účtovať zmluvnú pokuta v sume 200,- EUR. Týmto nie je dotknuté právo na náhradu škody.
9. Objednávateľ je rovnako oprávnený počas zhotovovania Diela na mieste vykonávania Diela vykonávať dychové skúšky zamestnancov Zhotoviteľa a/alebo jeho subdodávateľov na požitie alkoholických nápojov, omamných látok alebo psychotropných látok. Ak sa zamestnanec Zhotoviteľa a/alebo jeho subdodávateľ odmietne dychovej skúške podrobiť, je to závažné porušenie Zmluvy o dielo zo strany Zhotoviteľa a Objednávateľ je oprávnený od Zmluvy o dielo odstúpiť.
10. Zhotoviteľ je povinný v plnom rozsahu dodržiavať zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „zákon o nelegálnej práci a nelegálnom zamestnávaní“). Zhotoviteľ zároveň vyhlasuje, že neporušuje a počas trvania Zmluvy o dielo nebude porušovať zákaz nelegálneho zamestnávania v zmysle zákona o nelegálnom zamestnávaní.
11. Zhotoviteľ sa zaväzuje kedykoľvek počas vykonávania Diela na žiadosť Objednávateľa poskytnúť mu doklady a osobné údaje fyzických osôb, prostredníctvom ktorých dodáva prácu alebo poskytuje službu v zmysle Zmluvy o dielo, v rozsahu nevyhnutnom na kontrolu dodržiavania zákazu nelegálnej práce a nelegálneho zamestnávania.
12. V prípade uloženia pokuty Objednávateľovi kontrolným orgánom podľa § 7b ods. 7 zákona o nelegálnej práci a nelegálnom zamestnávaní za porušenie zákazu prijať prácu alebo službu podľa § 7b ods. 5 zákona o nelegálnej práci a nelegálnom zamestnávaní je Zhotoviteľ povinný pokutu v plnej výške uhradiť Objednávateľovi, na základe výzvy Objednávateľa na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok Objednávateľa na náhradu prípadnej škody. Objednávateľ je povinný bezodkladne Zhotoviteľa informovať o konaní vedenom kontrolným orgánom, ktorého výsledkom môže byť uloženie pokuty.
13. Objednávateľ je oprávnený jednostranne započítať si svoju pohľadávku voči Zhotoviteľovi titulom uhradenia pokuty uloženej právoplatným rozhodnutím podľa § 7b ods. 7 zákona o nelegálnej práci a nelegálnom zamestnávaní voči pohľadávke Zhotoviteľa, ktorú je Objednávateľ povinný vyplatiť Zhotoviteľovi. Toto ustanovenie má prednosť pred ustanoveniami  Zmluvy o dielo, resp. VZP, ktoré mu odporujú.
14. Zhotoviteľ je povinný dodržiavať zákon č. 663/2007 Z. z. o minimálnej mzde a o zmene a doplnení niektorých  zákonov. Zhotoviteľ zároveň vyhlasuje, že neporušuje a počas trvania tejto dohody nebude porušovať sadzby minimálnych mzdových nárokov pre stupne náročnosti pracovných miest vypočítané z minimálnej mzdy prostredníctvom koeficientov minimálnej mzdy v zmysle príslušných právnych predpisov.

15. Zhotoviteľ vyhlasuje, že ku dňu uzavretia Zmluvy o dielo neexistujú dôvody, na základe ktorých by sa Objednávateľ mal stať ručiteľom za daň podľa § 69 ods. 14 v nadväznosti na § 69b zákona č. 222/2004 Z. z. o DPH.
16. Zhotoviteľ je povinný zabezpečiť, aby zamestnanci Zhotoviteľa a zamestnanci Zhotoviteľových subdodávateľov mali na ošatení viditeľné označenie svojho zamestnávateľa. Pod označením sa pre účely tohto ustanovenia rozumie názov spoločnosti a/alebo logo spoločnosti.
17. Zhotoviteľ je povinný v plnom rozsahu dodržiavať zákon č. 315/2016 Z. z. o registri partnerov verejného sektora a o zmene a doplnení niektorých zákonov a súvisiace zákony (ďalej len „zákon o RPVS“). V prípade porušenia povinnosti Zhotoviteľa byť zapísaný v registri v súlade s § 4 ods. 1 zákona o RPVS má Objednávateľ právo od tejto zmluvy odstúpiť.
18. V prípade uloženia pokuty Objednávateľovi v zmysle zákona o RPVS za porušenie povinnosti zavinením Zhotoviteľa je Zhotoviteľ povinný pokutu v plnej výške uhradiť Objednávateľovi, na základe výzvy Objednávateľa na jej úhradu, najneskôr do 5 dní od právoplatnosti rozhodnutia o uložení pokuty. Uhradením pokuty nie je dotknutý nárok Objednávateľa na náhradu prípadnej škody. Objednávateľ je povinný bezodkladne Zhotoviteľa informovať o konaní vedenom kontrolným orgánom, ktorého výsledkom môže byť uloženie pokuty. Zmluvné strany sa dohodli, že Objednávateľ je oprávnený jednostranne započítať si svoju pohľadávku voči Zhotoviteľovi titulom uhradenia pokuty v zmysle vyššie uvedeného.

19. Zhotoviteľ je povinný oboznámiť sa v celom rozsahu s dokumentom protikorupčnej politiky (ďalej ako „PKP“) v súlade s ISO 37001:2016 uvedenom na webovom sídle VVS, a.s. (https://www.vodarne.eu/index.php?id=protikorupna-politika).

20. Zmluvné strany sa zaväzujú, že akékoľvek pohľadávky, ktoré vzniknú na základe Zmluvy o dielo jednej Zmluvnej strane /veriteľovi/ voči druhej Zmluvnej strane /dlžníkovi/, nebudú postupovať iným osobám /zákaz postúpenia pohľadávky/ bez predchádzajúceho písomného súhlasu dlžníka, ak nie je uvedené inak.
21. Zhotoviteľ nie je oprávnený jednostranne započítať akúkoľvek svoju pohľadávku voči pohľadávkam Objednávateľa.

22. Zmluvné strany sa vzájomne zaväzujú dodržiavať zákon č. 69/2018 Z. z. o kybernetickej bezpečnosti a o zmene a doplnení niektorých zákonov v prípade, ak mu predmet zákazky podlieha.

23. Zmluvné strany vyhlasujú, že pre účely prípravy a plnenia tejto zmluvy spracúvajú osobné údaje fyzických osôb v súlade s Nariadením Európskeho Parlamentu a Rady EU (č. 2016/679 o ochrane fyzických osôb pri spracovaní osobných údajov a o voľnom pohybe takýchto údajov), ktorým sa zrušuje smernica 95/46/ES (Všeobecné nariadenie o ochrane údajov) a v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a dodržiavajú ho v celom rozsahu. 

24. Všetky doklady a dokumenty odovzdávané Zhotoviteľom Objednávateľovi sa predkladajú v štátnom jazyku. Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho jazyka; to neplatí pre doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka.
25. Ak z kontextu textácie týchto VZP nevplýva inak, každý odkaz na akýkoľvek právny predpis znamená príslušný právny predpis v znení jeho neskorších zmien(vrátane rekodifikácií) a každý odkaz na paragraf právneho predpisu predstavuje označenie obsahu ustanovenia ku dňu účinnosti a platnosti týchto VZP a znamená príslušný obsah ustanovenia predmetného paragrafu právneho predpisu aj v prípade jeho neskorších zmien, resp. zmeny číslovania.
26. Zmluvné strany sa zaväzujú, že všetky spory vyplývajúce zo Zmluvy o dielo  alebo v súvislosti s ňou budú riešené vzájomnou dohodou. V prípade, že nedôjde k dohode, budú spory s konečnou platnosťou rozhodnuté príslušným súdom v Slovenskej republike.
27. Zánikom Zmluvy o dielo nezaniká účinnosť tých ustanovení, ktoré majú sankčný charakter pre prípad porušenia povinností vyplývajúcich z tejto Zmluvy o dielo pre Zhotoviteľa a tých ustanovení, ktoré vzhľadom na svoju povahu majú trvať aj po ukončení tejto Zmluvy o dielo.
28. Vyššia moc sa vzájomne stanovuje podľa ustanovení Obchodného zákonníka.

29. Uzavretá zmluva (čl. I bod 4 VZP) môže byť za účelom preukázania transparentnosti výberu dodávateľov zverejnená na webovom sídle obstarávateľa. 
30. Tieto všeobecné zmluvné podmienky platia a sú účinné od 22.9.2023.
Príloha č. 2

Minimálny rozsah podkladov, ktoré je zhotoviteľ povinný odovzdať objednávateľovi pri odovzdaní a prevzatí diela*

a) dokumentácia skutočného vyhotovenia 

b) geodetická dokumentácia, geodetický elaborát (porealizačné zameranie stavby) vrátane polygónového ťahu

c) stavebný denník/montážny denník

d) prevádzkové a manipulačné poriadky

e) preberacie protokoly - záznamy od správcov ciest, SVP, ŽSR, potvrdenie správcov skládok o prijatí odpadov (komunálnych a stavebných) a nepoužiteľného výkopu, ...

f) výkresy so zakreslenými zmenami a odchýlkami, ku ktorým došlo počas realizácie stavby, potvrdené zhotoviteľom

g) zoznamy strojov a zariadení, ktoré sú súčasťou odovzdávanej stavby alebo časti stavby a pre všetky stroje a zariadenia osvedčenia o akosti a kompletnosti, atesty platné na územie SR a návody na montáž, údržbu a obsluhu

h) zoznam bežných opráv a porúch

i) k preberaciemu konaniu doložiť dodacie listy od použitých materiálov /množstvo a druh/

j) certifikáty a elaboráty kvality, osvedčenia o kvalite použitých materiálov a konštrukcií

k) doklad o preukázaní zhody výrobkov pre stavbu

l) zápisnice, osvedčenia a protokoly o vykonaných skúškach použitých materiálov (napr. skúšky vodotesnosti, tlakové skúšky, individuálne skúšky strojnotechnologických zariadení, záznam skúšok a súhlasných stanovísk ohľadne telekomunikačných, vodovodných, plynových alebo podobných prípojok, revízne správy elektrotechnických zariadení, dokumentácia komplexných skúšok)

m) protokoly o vyskúšaní zmontovaných strojov a zariadení, prípadné odborné skúšky vyhradeného technického zariadenia

n) všetka dokumentácia vyžadovaná v povoleniach stavieb vydaných oprávnenými orgánmi

o) úradne osvedčené geometrické plány trvale osadených objektov a úradne overené GP pre zriadenie vecného bremena za účelom vkladu na kataster
*
Presný rozsah požadovanej dokumentácie je závislý od predmetu zákazky. V prípade, ak akýkoľvek z vyššie uvedených dokumentov nie je pre riadne vykonanie diela potrebný, stavebný dozor oznámi túto skutočnosť zhotoviteľovi.

Príloha č. 3

Dôvodová správa 

k zmluve o dielo č. 

Zákazka *: 
Dátum **: 

Zdôvodnenie ***: 
Dôvodovú správu vypracoval: .....................................................................................................


 (meno a priezvisko zodpovednej osoby za zhotoviteľa s podpisom) 

Dôvodovú správu odsúhlasil:...........................................................................


(meno a priezvisko zodpovednej osoby za objednávateľa s podpisom)

Vysvetlivky:

*
(uviesť presný názov zákazky zhodný s názvom zmluvy o dielo)

** 
(vypracovania dôvodovej správy)

***
(s vyjadrením zmeny zmluvnej ceny - naviac práce/menej práce (rozsah diela), a/alebo zmena termínu ukončenia diela. Povinnosť uviesť, či zhotoviteľ začal práce vykonávať včas, a zároveň či dielo realizoval priebežne).


Príloha č. 4
D O H O D A

o vytvorení podmienok bezpečnosti a ochrany zdravia pri práci na spoločnom pracovisku uzavretá v súlade s § 18 zákona NR SR č.124/2006 Z. z. v platnom znení pri vykonávaní prác podľa zmluvy o dielo č. 

___________________________________________________________________________

Objednávateľ a Zhotoviteľ

sa dohodli na tomto vytvorení podmienok bezpečnosti a ochrany zdravia pri práci na spoločnom pracovisku 
1.
Zhotoviteľ zabezpečí vo vzťahu k svojim zamestnancom a ich pracovnej činnosti podľa zmluvy plnenie Zákona NR SR č. 124/2006 Z. z. a zodpovedá v plnej miere za zaistenie bezpečnosti a ochrany zdravia pri práci. Pokiaľ je zhotoviteľ samostatne zárobkovo činná osoba plnenie ustanovení zákona č. 124/2006 Z. z. sa na neho vzťahuje v primeranom rozsahu.

2.
Zhotoviteľ zabezpečí uzatvorenie dohody o vytvorení podmienok bezpečnosti a ochrany zdravia pri práci so svojimi subdodávateľmi.

3.
Objednávateľ je oprávnený okamžite zastaviť práce, ak dôjde k ohrozeniu života a zdravia jeho zamestnancov zo strany zhotoviteľa. V zmysle právnych predpisov za škody takto vzniknuté zodpovedá zhotoviteľ.

4.
Zamestnanci zhotoviteľa (príp. jeho subdodávateľov) sú povinní podrobiť sa na vyzvanie  orientačnej dychovej skúške, ktorú vykonajú určení zamestnanci objednávateľa.

5.
Zhotoviteľ sa zaväzuje na svoje náklady odstrániť v priebehu prác ním spôsobené nedostatky na úseku bezpečnosti a ochrany zdravia pri práci a ochrany pred požiarmi.

6. 
Zhotoviteľ je povinný vybaviť svojich zamestnancov predpísanými OOPP a všetci jeho  zamestnanci a zamestnanci jeho subdodávateľov sú povinní používať OOPP, ktoré sú pre dané pracovisko a pracovné činnosti predpísané.

7.
Zhotoviteľ je povinný dbať na to, aby sa únikové cesty, prístupy k núdzovým východom, k priestorom pred elektrickými rozvodmi, k uzáverom vody a plynu, k prostriedkom a zariadeniam zabezpečujúcim ochranu pred požiarmi na pracovisku udržiavali nezaložené, voľné a čisté.

7. Pri činnostiach so zvýšeným nebezpečenstvom vzniku požiaru zhotoviteľ zaistí plnenie   ustanovení vyhl. MV SR č.121/2002 Z. z.

8. Ohlasovanie, vyšetrovanie a registrácia pracovných úrazov sa vykonáva v zmysle zákona  č.124/2006 Z. z.

9. Zodpovedný vedúci zamestnanec objednávateľa z pracoviska, kde sa budú vykonávať práce, ktorým je  ..................  oboznámi zhotoviteľa (resp. jeho zamestnancov) o:

· zákaze pohybu na pracoviskách, ktoré nesúvisia s výkonom objednaných prác a o zákaze používania iných ako určených komunikácií a prístupových ciest,

· rizikových faktoroch a nebezpečenstvách pracoviska,

· umiestnení prostriedkov na poskytnutie prvej pomoci,

· zákaze používania mechanizmov, zariadení, strojov, náradia patriacich objednávateľovi,

· zakázaných manipuláciách na pracovisku.

10. Koordináciu prác z pohľadu BOZP za zhotoviteľa bude vykonávať bezpečnostný technik, alebo autorizovaný bezpečnostný technik.

11. Koordináciu prác z pohľadu ochrany pred požiarmi za zhotoviteľa bude vykonávať technik požiarnej ochrany, alebo špecialista požiarnej ochrany.

V Košiciach, dňa

             Objednávateľ:                                              


                        Zhotoviteľ:

Príloha č. 5
	...............................................

...............................................

...............................................



	


	V ........................ dňa ..............
	
	Vybavuje/telefón ...............................
	    

	
	
	
	      


Vec:

Žiadosť o prerušenie plnenia povinností Zhotoviteľa
     Spoločnosť ........................................................................ týmto žiada Východoslovenskú vodárenskú spoločnosť, a.s. o prerušenie plnenia povinností Zhotoviteľa - na realizáciu diela - vyplývajúce z objednávky č. ..................................  a to ku dňu .........................., z dôvodu:

Obnovenie plnenia povinností Zhotoviteľa na predmete zákazky žiadame ku dňu ......................

S pozdravom
UNL-1-2023

